
<ייעוץ משפטי: >
שיר שפר
<מנהל הוועדה:>
טמיר כהן
<רישום פרלמנטרי:>
אירית שלהבת
<שינויים בתקציב לשנת 2018>
<היו"ר משה גפני:>
אני פותח את ישיבת ועדת הכספים לדיון בנושא שינויים בתקציב לשנת 2018. בבקשה. 
פניות לוועדה מספר 18–19 – תמיכות בענפי משק. 

<עידו סופר:>
תודה, אדוני היושב-ראש. אני רכז תעשייה ומסחר באגף התקציבים. הפנייה נועדה להעברת תקציב מסעיף 36, עבור משרד הכלכלה והתעשייה, בסך של 278,132 אלפי ש"ח.
<היו"ר משה גפני:>
המשרד קטן, אבל זה הרבה כסף. 

<עידו סופר:>
ו-30 מיליוני ש"ח בהרשאה להתחייב, וכן משרות ושעות העסקה לסטודנט. 

אסביר את מהות הפנייה. בשנת 2016 התקבלה החלטת ממשלה לפיצול זרוע התעסוקה ממשרד הכלכלה והתעשייה, ולמעשה יש כאן גם פיצול תקציבי. תוכנית השכר והתפעול של משרד הכלכלה ישבה בצורה מאוחדת ביחד עם זו של משרד העבודה, בסעיף 36. תקציבית, כל התקציב של משרד הכלכלה עובר לסעיף 38 ולכן, לאור ההסכמות שאליהן הגיעו בין המשרדים, אנחנו כרגע עושים את אותה העברה, מעבירים את חלקו של משרד הכלכלה מסעיף 36 לסעיף 38, שזה השכר והתפעול.

<היו"ר משה גפני:>
זאת אומרת, אתם הופכים להיות משרד קטן. 

<עידו סופר:>
משרד מרוכז. 

<היו"ר משה גפני:>
למה הסכמתם? יש שאלות, רבותי? הם מעבירים את התעסוקה ממשרד הכלכלה והתעשייה למשרד העבודה והרווחה ומעבירים עכשיו את הכסף לשם עם המשרות. 

<קריאה:>
אתה יודע למה הם מעבירים את זה – כדי שבפעם הבאה יוכלו להחזיר. 

<מיקי רוזנטל (המחנה הציוני):>
אבל למה נתקבלה ההחלטה?

<היו"ר משה גפני:>
אין תשובה. זה החלטת ממשלה והכנסת אישרה אותה. 

<מיקי רוזנטל (המחנה הציוני):>
תהיה יותר תעסוקה?

<היו"ר משה גפני:>
לא. 

<מיקי רוזנטל (המחנה הציוני):>
אני שואל באמת, אני לא ציני. למה מעבירים את זה? יש לכך סיבות פוליטיות? אם תגיד לי: "פוליטיקה," אז בסדר, אני מבין. 

<עידו סופר:>
אמנע מלענות. 

<מיקי רוזנטל (המחנה הציוני):>
בסדר, הבנתי. 

<מוסי רז (מרצ):>
אין לכם רוב. אני מציע שנדלג לשבוע הבא. 

<היו"ר משה גפני:>
אתם מצביעים נגד?

<מוסי רז (מרצ):>
למה שנהיה בעד?

<מיקי רוזנטל (המחנה הציוני):>
שאלתי האם זה ישפר את מצב התעסוקה. אם כן, אני מצביע בעד. 

<היו"ר משה גפני:>
אז לא יהיו העברות. 

<עודד פורר (ישראל ביתנו):>
בסוף כל הקואליציה בנויה על יהדות התורה, ישראל ביתנו וש"ס. 

<היו"ר משה גפני:>
זה המצב. 

<עידו סופר:>
חבר הכנסת רוזנטל וחבר הכנסת רז, ההחלטה שהתקבלה היא החלטת ממשלה משנת 2016. כרגע משרד הכלכלה פועל למעשה עם בעיה תקציבית, כי כל התקציב משויך למשרד העבודה. צריך לקחת את השכר, את העובדים, את התקנים של העובדים ואת תקציבי התפעול למשרד הכלכלה ולחלק בין המשרדים, כי זה יוצר כרגע בעיה משמעותית מאוד. לדוגמה, לא ניתן להגדיר את תקני הרכב של העובדים במשרד הכלכלה; לדוגמה, תקציבי פעילות כאלה ואחרים של משרד הכלכלה לא ניתן כרגע להפעיל אותם; ויש בעיה גם כי צריך להפריד בין החשבויות. זה פנייה חשובה מאוד לפעילות של שני המשרדים. לא מדובר כאן על סוגיה פוליטית בשום צורה שהיא. זו פנייה חשובה מאוד ברמה הזאת. אם יש שאלות, נשמח מאוד לענות. 

<דודו שטיינמיץ:>
התקציב במשרד הוא אפס כרגע: אפס תקנים, אפס תקציב. 

<איתן ברושי (המחנה הציוני):>
אבל אם אתם לא מביאים את הממשלה – מה, אנחנו שכירי חרב שלכם?
<מוסי רז (מרצ):>
הוא לא אשם. מה אתה צועק עליו?

<איתן ברושי (המחנה הציוני):>
יש לו שר אוצר. 

<מיקי רוזנטל (המחנה הציוני):>
אבל הוא לא איש פוליטי, הוא איש מקצוע. מה אתה רוצה ממנו?
<איתן ברושי (המחנה הציוני):>
שר האוצר נסע לחוץ לארץ ושלח אתכם. 

<מוסי רז (מרצ):>
הוא היחיד פה שבסדר. 

<איתן ברושי (המחנה הציוני):>
אבל הוא שליח של שר האוצר. 

<מיקי רוזנטל (המחנה הציוני):>
מה אתה רוצה ממנו? 

<איתן ברושי (המחנה הציוני):>
אצביע נגד. 

<מיקי רוזנטל (המחנה הציוני):>
זכותך להצביע נגד. למה אתה צועק עליו?

<איתן ברושי (המחנה הציוני):>
אנחנו לא השליחים של הקואליציה במה שהיא לא רוצה לעשות. 

<מיקי רוזנטל (המחנה הציוני):>
בסדר, אבל אל תצעק עליו. מה אתה רוצה ממנו? תצעק על גפני.

<איתן ברושי (המחנה הציוני):>
גפני הוא אתנו. מה אתה רוצה מגפני? לגפני אין ברירה, הוא אתנו. 

<עידו סופר:>
מדובר כאן על סוגיה שחשובה לפעילות המשרדים. 

<איתן ברושי (המחנה הציוני):>
אז למה לא דיברתם אתנו? למה לא תדרכתם אותנו? למה לא ביקשתם שנבוא? למה אתם אדישים לְמה שקורה פה? מי שבא – בא ונראה איך תהיה ההצבעה. דיברתי עם חברי הכנסת כדי שיבואו לדיון על המחצבות. למה אתם לא מדברים אתנו? לא אכפת לכם. אתם יודעים שאנחנו יותר אחראים מהקואליציה. אני מצביע נגד, בשביל הפרינציפ. נפיל את זה ואז תלכו לבחירות. איך אתם מתנהגים?

<מיקי רוזנטל (המחנה הציוני):>
זה לא הם. 

<איתן ברושי (המחנה הציוני):>
אני יודע שזה לא הם. 

<מיקי רוזנטל (המחנה הציוני):>
אז למה אתה צועק עליהם?

<איתן ברושי (המחנה הציוני):>
איפה נדב? נביא את נדב שמש, הוא יודע להסתובב פה כמו פורפרה, להסתובב כאילו הוא מנהל הכנסת. איפה נדב היום? הוא בחופשה? הוא נסע עם השר לחוץ לארץ? שיבוא נדב ויארגן את הקולות שלו. איפה מיקי מכלוף זוהר? איך אתם מתנהגים? אנחנו מצביעים נגד האינטרס שלנו כי הקואליציה לא מתפקדת. אולי כולם עסוקים בחוק ההתגברות עם סמוטריץ'. הוא היה צריך לבוא לכאן, סמוטריץ'. עכשיו הוא עסוק בשטויות של הבית היהודי. אתם לא ראויים לנהל את המדינה, זאת האמת. כך לא מנהלים מדינה. זה נושא יותר מדי רציני מכדי להשאיר אותו לכמה אנשים עלובים כאלה. אני הולך מפה ומצביע נגד, משאיר פה פתק על הצבעה נגד בכל ההצבעות. 

<יצחק וקנין (ש"ס):>
מזל שאי אפשר...

<איתן ברושי (המחנה הציוני):>
איך השרים אישרו תקציב? אף אחד לא בא לישיבה והשאירו פתקאות. 

<קריאה:>
שם זה תקנון עבודת הממשלה. זה שונה. 

<איתן ברושי (המחנה הציוני):>
על מי אני אצא? על נדב שמש שלא נמצא פה? אתה בחור צעיר. קלקלו אתכם. הנה, היה פה יאיר פינס שעבר לרשות מקרקעי ישראל. לא רציתי להגיד שעוד לא קלקלו אותו. הוא ייפול לפה של מניה וכל החבר'ה שם, יהפכו אותו לפקיד שרק מפריע. 

גפני, יש איחור אקדמאי, ובשלב מסוים סוגרים את בית הספר. אחרי רבע שעה אם לא הגיעו המורים השיעור נגמר. אין לך מה לעשות. למה זה כל כך דחוף עכשיו? יש שמועה שמשרד האוצר מקפיא 20 מיליארד שקל ולשר האוצר יש "קופה קטנה". 

<יצחק וקנין (ש"ס):>
עזוב, הוא לא ילך נגד, הוא יימנע. גם מיקי רוזנטל לא מתנגד. 

<איתן ברושי (המחנה הציוני):>
אבל איפה הקואליציה?

<היו"ר משה גפני:>
אתם מתנגדים?

<מיקי רוזנטל (המחנה הציוני):>
כן. אם היה פה רוב לקואליציה, אולי היינו מצביעים בעד, אבל אין לך רוב, אז אנחנו לא. 

<היו"ר משה גפני:>
זה נימוק אידיאולוגי...

<מיקי רוזנטל (המחנה הציוני):>
רגע, אני צריך להעביר את זה?

<מוסי רז (מרצ):>
בגלל שאז האחריות היא עלינו. 

<מיקי רוזנטל (המחנה הציוני):>
תעבדו קצת, תגייסו אנשים. שלחתם את כולם לאוגנדה. 

<יצחק וקנין (ש"ס):>
מוסי רז, אם אתה נמנע אנחנו מעבירים את זה. 

<מוסי רז (מרצ):>
אני מוכן להימנע, בתנאי שיואב קיש יבטל את הדיון היום. 

<דודו שטיינמיץ:>
אבל מי בסוף נפגע? זה מענקים שאנחנו כרגע לא יכולים לתת למפעלים. זה טכני. זה סעיף תקציבי חדש. זה לקחת מאחד ולהעביר לשני, פה מינוס ופה פלוס. כרגע התקציב שלנו הוא אפס. 

<איתן ברושי (המחנה הציוני):>
למה לא עשו את זה לפני הפגרה? לא הגיעו להסכמות. עכשיו מה אתם רוצים מאתנו?

<מוסי רז (מרצ):>
מתי הייתה החלטת הממשלה הזאת?

<מיקי רוזנטל (המחנה הציוני):>
ב-2016. 

<איתן ברושי (המחנה הציוני):>
אתה מבין, הם לא הגיעו להסכמות ולכן לא עשו את זה לפני הפגרה. 

<מוסי רז (מרצ):>
עכשיו הם נזכרו?

<מיקי רוזנטל (המחנה הציוני):>
עכשיו בפגרה. 

<עידו סופר:>
אתה מעוניין שאני אענה, חבר הכנסת רז? החלטת הממשלה אכן הייתה בשנת 2016. התקציב נבנה בסוף שנת 2016 לשנים 2017 ו-2018. לומר את האמת, היה סכסוך משמעותי מאוד בין משרד העבודה והרווחה ומשרד הכלכלה בנוגע לזה. אנחנו גם היינו צריכים להתערב באמצע, עד שהגענו כולנו למשהו מוסכם, וזה מה שאתם רואים לפניכם. יש כאן פנייה שחשובה לפעילות השוטפת של המשרדים, זו האמת. 
<מוסי רז (מרצ):>
כלומר המשרדים רבו ביניהם במשך שנה וחצי ועכשיו אנחנו נפתור את הבעיה? 

<דודו שטיינמיץ:>
פתרנו את זה. טכנית עושים עכשיו את ההפרטה.
<מוסי רז (מרצ):>
אז אולי נצביע בעד זה. זאת ממשלה שמבקשת מן האופוזיציה להעביר לה את ההצעות.

<היו"ר משה גפני:>
פניות לוועדה מספר 18–19. מי בעד אישור הפניות? ירים את ידו. מי נגד? מי נמנע?

הצבעה

בעד – 5
נגד – 4 

נמנעים – אין

פניות מספר 18–19 נתקבלו.
<היו"ר משה גפני:>
הפניות נתקבלו. 

הפניות הבאות מספרן 20–21, בעניין מיגון – הוצאות חירום אזרחיות. 

<מוסי רז (מרצ):>
זה ביו"ש. הנה, תחבורה ציבורית ביו"ש. 

<היו"ר משה גפני:>
הכול הוא מיגון. מי יסביר את הפנייה? בבקשה. 

<עלי בינג:>
הפנייה נועדה לתקצוב סך של 150 מיליון ש"ח בהרשאה להתחייב עבור חיזוק ומיגון מבנים בצפון, ו-25 מיליון ש"ח להוצאה בהתאם לפריסת המזומן הצפויה עבור מטרה זו בשנת 2018, וכן הוצאה של 47 מיליון ש"ח בהוצאה מותנית בהכנסה עבור מיגון של תחנות כוח ותשתיות לאומיות, בהתאם לסיכומים עם חברת החשמל. 
<מוסי רז (מרצ):>
אפשר להבין על מה זה? תחנות כוח? איפה? מה? זה 150 מיליון שקל. 
<עלי בינג:>
בואו נעשה הפרדה. קודם כול, יש כאן נציג של פיקוד העורף שיוכל להסביר. אבל לפני שהוא יסביר, יש הפרדה בין שני סכומים: 150 מיליון שקל לא קשורים לתחנות כוח. זה 47 מיליון שקל. 
<מוסי רז (מרצ):>
הבנתי. אז זה 197 מיליון שקל. 

<עלי בינג:>
לא, אלה שני סכומים נפרדים. יש 150 מיליון שקל ויש 47 מיליון שקל. 

<מוסי רז (מרצ):>
150 ועוד 47 זה 197. 

<עלי בינג:>
אבל הם לא ביחד, הם לא קשורים. 

<איתן ברושי (המחנה הציוני):>
איפה בתי החולים?
<תומר ניאזוף:>
אגע בזה. אני ראש ענף תקציבי אג"ם והסדרים באגף התקציבים במשרד הביטחון. אתחיל מן הפנייה של ה-150 מיליון שקלים. התקציב מיועד ברובו לשיקום מקלטים בצפון, בגזרות סמוכות הגבול, ושדרוג של המקלטים: מתן יכולות כמו פתיחה וסגירה מרחוק, מיזוג אוויר וכדומה, כדי שאפשר יהיה לשהות במקלטים האלה לאורך זמן. בנוסף, יש בתוכנית הזאת מיגון של מוסדות בריאות: מרפאות, מכוני דיאליזה; מיגון של מוסדות חינוך ברמת הגולן ובישובים נוספים בצפון; ומיגון של מוסדות רווחה במקומות שיש בהם שוהים, חוסים שאי אפשר לפנות אותם בזמן חירום. כמו כן, אנחנו משתלבים בפרויקטים קיימים, כמו הקמה של מתנ"סים וכדומה, בתקצוב של מרחבים מוגנים.
<איתן ברושי (המחנה הציוני):>
הביצוע הוא באחריות משרד הביטחון?
<תומר ניאזוף:>
פיקוד העורף הוא קבלן משנה לתוכנית הזאת. 
<איתן ברושי (המחנה הציוני):>
זה כולל גם את כספי קק"ל?
<תומר ניאזוף:>
לא, אין כספי קק"ל. 

<רחל עזריה (כולנו):>
מה קק"ל עכשיו?

<איתן ברושי (המחנה הציוני):>
אל תצחקי. תבדוק לפני שאתה אומר לי לא. לפי דעתי, אדוני היושב-ראש, זה כולל גם את כספי קק"ל.

<תומר ניאזוף:>
לא. כל ה-150 מיליון שקל האלה זה מתקציב המדינה. 

<איתן ברושי (המחנה הציוני):>
אם לא, אז צריך להוסיף את קק"ל. קק"ל נתנה כסף מהתמיכה שלה בגליל גם למיגון של בתי חולים, כמו פוריה ובית החולים בצפת, וגם לנושאים אחרים. 

<היו"ר משה גפני:>
אבל זה לא הפנייה. 

<איתן ברושי (המחנה הציוני):>
אם כבר נאמר פה אז אני רוצה להזכיר שקק"ל שותפה למיגון. אני חושב שאתה צריך לציין את זה, או שזה חלק מזה או שזה תוספת.
<תומר ניאזוף:>
פיקוד העורף מסתכל על התוכנית בכללותה, גם מה שמשרדי הממשלה אחרים מקציבים וגם תוכניות אחרות. יש לנו את התוכנית המלאה.
<איתן ברושי (המחנה הציוני):>
עד שתסתיים הישיבה תיתן לי תשובה?

<תומר ניאזוף:>
אבדוק. 

<היו"ר משה גפני:>
תודה רבה. הוצאות חירום אזרחיות, פניות מספר 20–21. מי בעד? ירים את ידו. מי נגד? מי נמנע?

הצבעה

בעד – פה אחד
פניות מס' 20–21 נתקבלו.
<היו"ר משה גפני:>
הפניות נתקבלו. 
אנחנו עוברים לבקשה מספר 01-001 – עודפים, נשיא המדינה.
<חזי כהן:>
הפנייה נועדה להעברת עודפים משנת התקציב 2017 לשנת התקציב 2018 בסך של 6 מיליון ו-148,000 ש"ח לתוכניות של נשיא המדינה ונשיא המדינה לשעבר. 

<איתן ברושי (המחנה הציוני):>
מי זה הנשיא לשעבר?
<חזי כהן:>
נשות הנשיאים לשעבר: הגברת ויצמן, הגברת הרצוג והגברת נבון, שההוצאות שלהן ממומנות.
<מיקי רוזנטל (המחנה הציוני):>
רק לוודא, הזכויות של אשת קצב בוטלו?

<חזי כהן:>
כן. 

<היו"ר משה גפני:>
מי בעד הבקשה? ירים את ידו. מי נגד? מי נמנע?
הצבעה

בעד – פה אחד
בקשה מספר 01-001 נתקבלה. 
<היו"ר משה גפני:>
הבקשה נתקבלה. 
בקשה מספר 07-002 – המשרד לביטחון פנים. 

<עמיחי דוד:>
הפנייה מיועדת להעברת 80% מן העודפים המחויבים של שנת 2017 לשנת 2018 בסך 685 מיליון שקל.
<היו"ר משה גפני:>
למה זה לא בבסיס? למה זה בעודפים?
<עמיחי דוד:>
יש פה הרבה נושאים. המשרד לביטחון פנים, המשטרה, הם בדרך כלל בהתכתבויות חוצות-שנה ולכן הם מייצרים עודפים. נמצאים אתי פה נציגי המשרד לביטחון פנים והמשטרה והם יכולים להסביר, אם יש שאלות. 
<איתן ברושי (המחנה הציוני):>
מה הפירוט של סעיפי המשנה?

<עמיחי דוד:>
יש פה סך של 213 מיליון ש"ח עבור קניות המשרד לביטחון פנים; יש פה סך של 14 מיליון ש"ח עבור קניות הרשות להגנה על עדים; יש פה סך של 185 מיליון ש"ח עבור הרשות הארצית לכבאות והצלה; 118 מיליון ש"ח עבור שירות בתי הסוהר; 90 מיליון ש"ח עבור קניות המשטרה; 57 מיליון ש"ח עבור רכישת שירותי כוח אדם במשטרה; וכ-5 מיליון ש"ח עבור המטה הארצי במשטרה. 
<איתן ברושי (המחנה הציוני):>
אני רוצה להגיד מה אין בהעברות האלה.

<היו"ר משה גפני:>
זה לא העברות. זה עודף. העברות היו קודם. 

<איתן ברושי (המחנה הציוני):>
לא משנה. אגיד מה אין בתוכנית הזאת: אין פה ולו שקל אחד למיגור הפשיעה החקלאית. אתמול הייתה לי שיחה ארוכה עם השר גלעד ארדן. פניתי לראש הממשלה אתמול במכתב דחוף, אחרי שיחות עם יואב הורוביץ וצחי ברוורמן. אני רוצה לומר פה, אדוני היושב-ראש, בשידור חי, שהממשלה לא מצליחה לשמור על החקלאות והחקלאים. 

תקשיב, תראה באיזו חוצפה אתם מתנהגים, אני מדבר אליך עכשיו. אחר כך אומרים לי: למה אתה מרים את הקול? 

אני אומר לך, מחסלים את החקלאות. אין לילה. 

<היו"ר משה גפני:>
אבל למה אתה צועק עליו? תצעק על השר שלו. 

<איתן ברושי (המחנה הציוני):>
קודם כול, עשיתי את זה אתמול. הוא אמר לי שאני צודק. אמרתי לו: לך לראש הממשלה ותגיד לראש הממשלה שהוא צריך לזמן את הקבינט. 

אז אני מצביע נגד, כמחאה, משום שלא מוצאים דרך לממן את מיגור הפשיעה החקלאית ולא מוצאים דרך להתמודד עם התופעה, שהולכת ומשתלטת על החקלאות, עד כדי איום אסטרטגי על ביטחון המדינה ועל החקלאות. אני אומר לך, גפני, אם יש דברים שאתה עוד יכול לעשות, תגיד לראש הממשלה שאתה מבקש שהוא יתערב בזה. לפני שסוגרים את בית המשפט תסגרו את הפשיעה. 
<היו"ר משה גפני:>
נצטרך לקיים על זה דיון, אבל לא עכשיו. תודה רבה. 
מי בעד אישור הבקשה? ירים את ידו. מי נגד? מי נמנע?

הצבעה

בעד – 5
נגד – 3 

נמנעים – אין

בקשה מספר 07-002 נתקבלה.
<היו"ר משה גפני:>
הבקשה נתקבלה. 
<איתן ברושי (המחנה הציוני):>
אני נגד, שיירשם בפרוטוקול. 

<היו"ר משה גפני:>
זה לא הבמה, דרך אגב, אבל בסדר, אין לי טענות. 

<עמר בר-לב (המחנה הציוני):>
לפרוטוקול, הצבעתי נגד מתוך סולידריות עם איתן ברושי. 

<היו"ר משה גפני:>
בקשה מספר 24-003.

<חזי כהן:>
הפנייה התקציבית נועדה להעברת עודפים משנת התקציב 2017 לשנת התקציב 2018 בסך של 506 מיליון ו-732,000 ש"ח במזומן לתוכניות משרד הבריאות. נמצאים כאן נציגי משרד הבריאות, אדוה קליין ולירן טובי, שיסבירו על העודפים. 
<לירן טובי:>
אני מאגף התקציבים של משרד הבריאות. כאמור, יש כאן עודפים מחויבים משנת 2017 בסך 506 מיליון ש"ח, בפירוט הבא: 

תוכנית תפעול מטה – 224,666 אלפי ש"ח עבור תוכנית לאומית למדדי איכות בבתי חולים, חיזוק קשרי הממשלה בתחום הבריאות עם סין ואפריקה, היערכות משרד בריאות לתרחישי חירום, תפעול תחזוקה שוטפת של מערכות המחשוב, ותשלומים למחירוני תרופות;

תוכנית רפואה מונעת – 45 מיליון ש"ח לרכש חיסונים, מערכת ממוחשבת לייצור וייבוא מזון, תרופות שחפת ואיידס לחסרי מעמד, גנטיקה קהילתית ותפעול טיפות חלב. 

<היו"ר משה גפני:>
יש שאלות? מי בעד? מי נגד? מי נמנע?

הצבעה

בעד – פה אחד
בקשה מספר 24-003 נתקבלה. 
<היו"ר משה גפני:>
הבקשה נתקבלה. 
בקשה מספר 30-001.
<אייל מדן:>
אני רפרנט עלייה וקליטה. הפנייה התקציבית נועדה להעברת עודפים מחויבים משנת התקציב 2017 לשנת התקציב 2018 בסך של 390.5 מיליון ש"ח במזומן, על פי הפירוט הבא: כפי שצוין, העודפים נובעים בעיקר מתוכניות שהן חוצות-שנים.
<היו"ר משה גפני:>
באיזה משרד זה?

<אייל מדן:>
משרד העלייה והקליטה. 

<היו"ר משה גפני:>
אני רואה שזה בעיקר לתוכניות לעולים. 

<אייל מדן:>
נכון. נמצא כאן אופיר להב, סמנכ"ל משרד העלייה והקליטה, והוא יכול להסביר ביתר פירוט.

<היו"ר משה גפני:>
תודה רבה. מי בעד אישור הבקשה? ירים את ידו. מי נגד? מי נמנע?

הצבעה

בעד – פה אחד
בקשה מספר 30-001 נתקבלה.
<היו"ר משה גפני:>
הבקשה נתקבלה. 
בקשה מספר 38-001 – חדשנות. 

<נועה שוקרון:>
אני רפרנטית תעשייה ומסחר באגף התקציבים. הפנייה התקציבית נועדה להעברת עודפים מחויבים בסך של כ-160,000 אלפי ש"ח במזומן, תוכניות של רשות החדשנות במדען הראשי ויחידות שונות במשרד הכלכלה: ברשות ההשקעות – כ-64,000 אלפי ש"ח; לקידום הייצוא ועידוד עסקים קטנים – כ-37,000 אלפי ש"ח; ברשות לחדשנות במדען הראשי – כ-20,000 אלפי ש"ח. אם יש שאלות, נשמח לענות. 
<היו"ר משה גפני:>
יש שאלות? אין. 

מי בעד אישור הבקשה? ירים את ידו. מי נגד? מי נמנע?

הצבעה

בעד – פה אחד
בקשה מספר 38-001 נתקבלה. 
<היו"ר משה גפני:>
הבקשה נתקבלה. 
בקשה מספר 41-001 – הוצאות שכר ותפעול, רשות ממשלתית למים וביוב. מה אתם מבקשים?
<תמר לוי בונה:>
הפנייה התקציבית נועדה להעברת עודפים משנת התקציב 2017 לשנת התקציב 2018 בסך של 53 מיליון ו-734,000 ש"ח. הסיבות שבגינן נוצרו עודפים הן עלויות התפעול השוטפות של רשות המים. 
<היו"ר משה גפני:>
מי מבקש את זה?

<תמר לוי בונה:>
רשות המים. אלה עלויות התפעול השוטפות של רשות המים, שכר.
<היו"ר משה גפני:>
יש לנו טענות כלפי רשות המים. 

<תמר לוי בונה:>
בכל אופן, העלויות כאן הן לאבטחה, לתפעול, לחוזים שקשורים ברכש, שירותי ניהול, אחזקה, מסים, ארנונה וכדומה. זה סעיף תפעולי לחלוטין. 

<היו"ר משה גפני:>
מי בעד אישור הבקשה? ירים את ידו. מי נגד? מי נמנע?

הצבעה

בעד – פה אחד
בקשה מספר 41-001 נתקבלה.
<היו"ר משה גפני:>
הבקשה נתקבלה. 
בקשה מספר 68-002 – לשכת האוכלוסין. 
<אביעד שוורץ:>
הפנייה נועדה להעביר עודפי תקציב משנת התקציב 2017 לשנת התקציב 2018 בסך 95.8 מיליון ש"ח במזומן מתוכניות שונות של בניית לשכות ושיפוץ לשכות, גם ללשכות חדשות שנפתחו בזמן האחרון. 
<היו"ר משה גפני:>
למה זה לא בבסיס? אלה דברים בסיסיים שנמצאים במשרד. למה זה בעודפים?
<אביעד שוורץ:>
הם גם נמצאים בבסיס אבל, כמו הרבה חוזים, הם חוצי שנות תקציב ולכן כאשר מתחייבים לשיפוץ משלמים לפי הביצוע, כאשר החוזה התחיל כבר ב-2017 אבל הוא נמשך אל תוך שנת 2018. זה גם הרבה חוזי מחשוב, תפעול מערכות מחשוב, שיפוץ מתקן אכיפה, הזמנת חומרים לתעודות הביומטריות על מנת להפוך את השירות לזמין ומהיר. 
<היו"ר משה גפני:>
מי בעד אישור הבקשה? ירים את ידו. מי נגד? מי נמנע?

הצבעה

בעד – פה אחד
בקשה מספר 68-002 נתקבלה.
<היו"ר משה גפני:>
הבקשה נתקבלה. 
אני מבקש להודיע, במשרד להגנת הסביבה הייתה פנייה, ואני הגשתי עליה רביזיה בגלל שרציתי שיטפלו בעניין של חברת "אמניר". קיבלתי מכתב מן המשרד, וגם דיבר אתי השר אלקין. זה שנעכב להם את הכסף לא יפתור את הבעיה. עם הבעיה הזאת נצטרך להתמודד מול משרד האוצר, ביחד עם המשרד להגנת הסביבה. על כן לגבי התוכניות של משרד להגנת הסביבה, אני מסיר את הרביזיה בפנייה שמספרה 26-001. 
תודה רבה. הישיבה נעולה. 

<הישיבה ננעלה בשעה 12:20.>

